ET Euroopa Liidu Teataja C 95/29

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 95/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„SALZWEDELER BAUMKUCHEN”

EÜ nr: DE-PGI-0005-0733-15.12.2008

KGT ( X ) KPN ( )

1. Nimetus:

„Salzwedeler Baumkuchen”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 2.4 Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab:

Ebaühtlaste kihtide ja ebakorrapäraste sakiliste servadega ümmargune kihiline küpsetis. Toode „Salzwedeler Baumkuchen” on kihiliselt küpsetatud kook, mille ristlõige meenutab puutüve aastaringe. Toote kõrgus võib olla kuni 90 cm, läbimõõt kuni 40 cm. Pikitelge pidi on toode õõnes; avause läbimõõt või olla kuni 20 cm. Toote ühikukaal ulatub 2–5 kg.

Toodet „Salzwedeler Baumkuchen” ei serveerita tavaliselt tervikuna, vaid sellest lõigatakse tükid, mille kõrgus on 5–50 cm ja kaal 200–4 000 g. Kõige tavapärasem kaal on 300–500 g; lisaks koogile valmistatakse ka väiksemaid tooteid (Baumkuchenspitzen), mis on siledad trapetsikujulised umbes 4 cm pikkused ja 1 cm paksused koogitükikesed.

Vaapade järgi eristatakse toote „Salzwedeler Baumkuchen” järgmisi sorte:

— suhkruvaabaga toode

— mõru šokolaadi vaabaga toode

— valge šokolaadi vaabaga toode

— täispiimašokolaadiga toode ning

— täieliku šokolaadivaabaga (mõru, täispiima- või valge šokolaad) tooted „Baumkuchenspitzen”

Koostis

1 kg võid või võirasva, 1 kg jahu, nõutud koguses nisupulbrit, nisutärklist või maisitärklist,

0,8–1 kg munarebu või vastava kaaluga munarebu tükikaupa,

0,8–1 kg munavalget või vastava kaaluga munavalge tükikaupa,

0,8–1 kg suhkrut,

tavapärased looduslikud lõhnaained,

soovi korral aprikoosikeedis,

suhkrust või šokolaadist vaap,

konserveerimisained puuduvad,

küpsetuspulber või kergitusained puuduvad.

Eespool nimetatud kogustest saab valmistada 3,5–4,0 kg kaaluga lõpptoote.

Kvaliteedinõuded

Välimus : meeldiv kuju, kergelt sakiline (v.a koogitükikeste Baumkuchenspitzen puhul), vaap ühtlane, hästi kattev, läikiv ja puhas Kuju (terviklik toode „Salzwedeler Baumkuchen”) : pikkus 60–90 cm, väline läbimõõt 12–40 cm, sisemine läbimõõt 6–20 cm Vaap : suhkruvaap-, mõrušokolaadi, piimašokolaadi või valge šokolaadi vaap Värvus : vaabast olenevalt valgest kreemikani, helepruun või tumepruun Konsistents : kergelt mahlakas ja ühtlaselt õhuline sisu Sisu välimus : ühtlased kuldpruunid ühesuuruse paksusega kihid

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Salzwedeler Baumkuchen” tootmine peab täies ulatuses toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Müügimärgisel peab olema märgitud koostisosad, kaal ning tootja andmed: postiindeks, asukoht ja tänav.

3.8. Geograafilise piirkonna täpne määratlus:

Geograafiline piirkond hõlmab Salzwedeli linna vastavalt selle 2006. aasta piiridele.

4. Seos piirkonnaga:

4.1. Geograafilise piirkonna eripära:

1807. aastal jäädvustas kondiitrisell Johann Andreas Schernikow Baumkuchen’i retsepti, milles osutatud tehnikat ja koostisaineid Baumkuchen’ite tootmiseks kasutab tänapäevani Salzwedeli linna 1. tootmistehas. Schernikowile omistati 1812. aastal Salzwedeli linna kodanikuõigused.

19. sajandi esimesest poolest on teisese kirjanduse allikatest teada, et Salzwedelis valmistatakse pagariärides puutüvekujulisi torukooke. 1843. aastal järgnes toote „Salzwedeler Baumkuchen” esimene dokumentaalne mainimine.

19. sajandi teise poole tööstuse arenguga suurenes ka jõukas elanikkond, kel oli võimalik endale lubada teiste piirkondade kulinaarseid hõrgutisi. Rühm Salzwedeli söakaid pagareid ja kondiitreid kasutas juhust ja hakkas olemasolevatele tootmistehnilistele kogemustele toetudes Baumkuchen’it tootma ka kaugemal asuvate müügipiirkondade jaoks (Berliin, Hannover, Kesk-Saksamaa piirkond ning välismaal Viin ja Peterburi). Algas Baumkuchen’i ulatuslik tootmine; toode „Salzwedeler Baumkuchen” sai tuntuks nii Saksamaal kui ka sellest väljaspool. Isegi kindla arhiivimaterjali puudumisel on siiski võimalik väita, et 19. sajandi lõpust kuni Esimese maailmasõjani ei toodetud Baumkuchen’it nii palju üheski teises Saksamaa linnas kui Salzwedelis. Enamik toodangust, 80–90 % saadeti väljaspool Salzwedelit elavatele tellijatele.

Juba tol ajal oli toode „Salzwedeler Baumkuchen” eriline küpsetis, see võis olla pärit üksnes Salzwedeli linnast ning erines tootmisviisil ja retseptuuril põhinevate eriliste kvaliteediomaduste poolest oluliselt teistes piirkondades toodetud samalaadsetest toodetest.

Sõjast tingitud katkestuse järel sai Baumkuchen’i tootmine pärast Teist maailmasõda aegamööda uuesti hoo sisse. 1958. aasta suurimate tootjate sundvõõrandamisest hoolimata aitasid Salzwedeli tootjate kogemused ja pikaajaline traditsioon toote „Salzwedeler Baumkuchen” maine taastada. Retseptuuris ja tootmisviisis ei muutunud peaaegu midagi, v.a asjaolu, et toorainenappusest tingitult tuli või osaliselt asendada margariiniga. Nii nagu juba ka varem ekspordiks küpsetatud, kasvas sellest ajast alates aasta-aastalt eelistatavalt läände saadetud toote „Salzwedeler Baumkuchen” arv kümnete tunhandeteni.

4.2. Toote eripära:

Toode „Salzwedeler Baumkuchen” on pikaajalise traditsiooniga piirkondlik eripagaritoode, mis tarbijate hulgas saavutatud hea maine tõttu on tuntud ka väljaspool Salzwedeli piirkonda.

Alates 19. sajandi teisest poolest nii Saksamaal kui ka välismaal turustatavat toodet „Salzwedeler Baumkuchen” toodetakse juba peaaegu 200 aastat (vrd Christine Metzger „Deutschland Spezialitätenküche” (Saksamaa eriroogade köök), 1999, lk 46). Retseptuur ja valmistamine on väga kulukad; tegemist on erakordselt hinnalise tootega. Valmistamismeetod oli igas ettevõttes sama: Baumkuchen on kihiline küpsetis, mida küpsetatakse lahtisel tulel nii, et tainamass kantakse kulbiga kiht-kihilt pöörlevale küpsetusvardale. Retseptuuri põhikoostisosad olid ka igas ettevõttes samasugused.

Nagu endistel aegadel süüakse seda toodet tänapäevalgi eelkõige pidustuste nagu jõulude, ülestõusmispühade või sünnipäevade tähistamisel. Väärtuslike toorainete puudumise tõttu pandi toote Baumkuchen’i tootmine seisma nii sõja- kui näljaaegadel 1914–1918 ning 1939–1948.

Retseptuur ja valmistamine ei ole ligikaudu 150 aasta jooksul rohkem muutunud. Endiselt ei kasutata säilitusaineid, pastöriseerimist ega sügavkülmutamist, seega on toode „Salzwedeler Baumkuchen” üheselt mõistetavalt värske küpsetis.

Juba 1883. aastal kirjutasid Dietrichs ja Parisius („Bilder aus der Altmark” (Altmarki vaated), Verlag J. F. Richter, Hamburg): „Maiasmokad eelistavad maailmakuulsuse saavutamise teel edusamme tegevat toodet „Salzwedeler Baumkuchen” teistes piirkondades valmistatud sama nimega koogile. Juba praegu rändavad mitmed tuhanded seda magusat maitsvat küpsetist sisaldavad kastid mitmetest pagariäridest postimajadesse, et seda mitte üksnes kõikidesse Saksamaa piirkondadesse, vaid sageli ka Venemaale ja Ameerikasse saata ning sealsamas ka süüa.”

Juubeliväljaandes „100 Jahre Salzwedeler Wochenblatt” (100 aastat väljaannet „Salzwedeler Wochenblatt”) (1932, lk 113) on artiklis „Was weiß man vom Salzwedeler Baumkuchen?” (Mida teatakse toote „Salzwedeler Baumkuchen” kohta?) järgmine lause:

„Kui kusagil öelda, et oled pärit Salzwedeli linnast, võib 99-l juhul 100-st kuulda saada järgmist vastust: Ah et Teie olete pärit sealtsamast kohast kust ka toode „Salzwedeler Baumkuchen”!”

Kõnealuse toote katkematust traditsioonist ja heast mainest annab muu hulgas tunnistust ka Berliini 2005. aasta rahvusvahelisel näitusel Internationale Grüne Woche toote „Salzwedeler Baumkuchen” tuntust käsitlenud küsitluse tulemus, kui 500 küsitletust 60,6 % vastas, et on nimetust „Salzwedeler Baumkuchen” juba kord kuulnud või sellest lugenud ning sellest vastanute hulgast omakorda 92 % oli arvamusel, et toodet „Salzwedeler Baumkuchen” toodetakse üksnes Salzwedeli linnas, kusjuures 81 % vastanute jaoks oli kõnealune päritolu ka ostuvaliku tegemisel olulise tähtsusega.

Toodet „Salzwedeler Baumkuchen” on ligikaudu 100 aasta jooksul kirjalikult kajastatud ka piirkondlikes tavades. Baumkuchen’ist on juttu lauludes ja luuletustes ning ka rahvapidustustel on sel oluline osa. Tänapäeval on toode Baumkuchen oluline atraktsioon turistidele; selle tootmist võib jälgida mõnes näidispagaritöökojas. Alates 2004. aastast kroonitakse kord aastas Baumkuchen’i kuninganna samaaegselt sellele tootele pühendatud rahvapeoga.

Riiklikes reisiteatmikes (vrd Baedecker Saksamaa, 1998, lk 98) ja müügikuulutustes tutvustatakse toodet „Salzwedeler Baumkuchen” Salzwedeli linna traditsioonilise eriroana.

4.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Toote „Salzwedeler Baumkuchen” maine on tingitud eelkõige selle toote pikaajalisest tootmistraditsioonist Salzwedeli linnas, seejuures väljatöötatud käsitöönduslikest oskustest ja toote kõrgest kvaliteedist ning selle kinnistumisest kõnealuse linna kui Baumkuchen’i linna kultuurielus (vrd „Deutschland Spezialitätenküche” eespool). Toode „Salzwedeler Baumkuchen” on seega piirkondlik eriroog, mille maine on olulisel määral seotud selle päritolulinna Salzwedeliga.

Viide spetsifikaadi avaldamisele:

Täielik spetsifikaat on avaldatud:

11. juuli 2008. aasta väljaandes Markenblatt, 28. köide, 7a-aa osa, lk 42842

(http://publikationen.dpma.de/DPMApublikationen/dld_gd_file.do?id=581)

(1) ELT L 93, 31.3.2006, lk 12.